**Hortobágy Község Önkormányzata Képviselő-testületének ../2023. (... ...) önkormányzati rendelete**

**a közterületen elhagyott hulladék és a köztisztaság helyi szabályairól**

Hortobágy Község Önkormányzata Képviselő-testülete a hulladékról szóló 2012. évi CLXXXV. törvény 35. § (1) bekezdés h) pontjában és 88. § (4) bekezdés c) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5. pontjában meghatározott feladatkörében eljárva, a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Hajdú-Bihar Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály véleményének kikérésével a következőket rendeli el:

**1. §**

(1) A közterület tisztaságát az önkormányzat kijelölt munkatársai folyamatosan ellenőrzik. Amennyiben a közterületen ismeretlen személy által elhagyott hulladékot észlelnek, haladéktalanul értesítik a Balmazújvárosi Közös Önkormányzati Hivatal Hortobágyi Kirendeltségét (a továbbiakban: Kirendeltség) a hulladék helyéről, összetételéről és becsült mennyiségéről.

(2) Amennyiben a helyi lakosok közterületen elhagyott hulladékot észlelnek, bejelentésüket írásban vagy szóban a Kirendeltségen tehetik meg.

(3) A Kirendeltség vezetője az elhagyott hulladékról való tudomásszerzést követően a hulladékról szóló 2012. évi CLXXXV. törvény 61. § (25) bekezdésében meghatározottak szerint jár el.

(4) Az önkormányzat gondoskodik az elhagyott hulladék összegyűjtéséről és a közszolgáltató részére történő elszállításáról az önkormányzat külön megrendelésére – a koncesszori alvállalkozó összegyűjti, elszállítja, valamint gondoskodik az elhagyott vagy ellenőrizetlen körülmények között elhelyezett hulladék kezeléséről.

(5) A közterületen elhagyott hulladék felszámolásával összefüggésben felmerült költségeket az önkormányzat viseli.

**2. §**

(1) Az ingatlanhasználó közterület tisztán tartásával, a zöldterület, park ápolásával kapcsolatos feladatai:

*a)* az ingatlan előtti – úszótelek esetén az épület körüli – járda, járda hiányában egy méter széles területsáv, valamint a járda melletti zöld sáv úttestig terjedő teljes területének gondozása, tisztán tartása, szemét- és gyommentesítése,

*b)* az ingatlan előtti – úszótelek esetén az épület körüli – járda, járda hiányában egy méter széles területsáv teljes burkolt területén a hó eltakarítása és a járda folyamatos síktalanítása,

*c)* az ingatlannal határos nyílt csapadékvíz elvezető árok és műtárgyai tisztán tartása, gyommentesítése, a víz zavartalan lefolyását akadályozó hulladék és más anyagok eltávolítása,

*d)* az ingatlanon lévő madarak fészkelő helyei alatti közterület szennyeződésektől való megtisztítása.

(2) Amennyiben az ingatlannak két közúttal is érintkezése van, az (1) bekezdésben meghatározott feladatok mindkét irányra vonatkoznak.

(3) A két szomszédos terület, épület közötti – kiépített úttal, járdával ellátott vagy anélküli – közforgalmi területsáv vagy átjáró esetében a tisztán tartási kötelezettség az ingatlanhasználók között fele-fele arányban oszlik meg,

(4) Az ingatlanhasználó a közterület tisztítása során összegyűjtött települési szilárd hulladékot köteles az e célra rendszeresített gyűjtőedénybe vagy gyűjtőeszközbe elhelyezni és elszállításáról gondoskodni.

**3. §**

(1) Az üzlet, egyéb árusítóhely, vendéglátó-, és közszolgáltató egység előtti és melletti járdaszakaszt, illetve - ha a járda mellett földsáv is van - az úttestig terjedő teljes területet az egységet működtető ingatlanhasználó köteles tisztán tartani, a keletkezett hulladékot összegyűjteni és elszállításáról, gondoskodni.

(2) Az üzlet, egyéb árusítóhely, vendéglátó, és közszolgáltató egység előtti és melletti járdaszakaszon továbbá a burkolt területen az egységet működtető ingatlanhasználó köteles a hó eltakarításáról és a járda folyamatos síktalanításáról gondoskodni.

**4. §**

Hatályát veszti Az önkormányzati hulladékgazdálkodási közfeladat ellátásáról szóló 18/2016. (VI.29.) önkormányzati rendelet.

**5. §**

Ez a rendelet 2023. július 1-jén lép hatályba.